Številka:

Datum:

Na podlagi tretjega odstavka 25. člena Zakona o revidiranju (Uradni list RS, št. 65/08, 63/13 – ZS-K, 84/18, 115/21 in 85/2024; v nadaljevanju ZRev-2) Ministrstvo za finance objavlja naslednji

**JAVNI NATEČAJ**

**za člana strokovnega sveta Agencije za javni nadzor nad revidiranjem**

25. člena ZRev-2, določa, da strokovni svet Agencije za javni nadzor nad revidiranjem (v nadaljevanju: ANR) sestavlja pet članov oziroma članic. Direktor ANR je po funkciji tudi predsednik strokovnega sveta. Druge člane oziroma članice predlaga v imenovanje minister, pristojen za finance, na podlagi javnega natečaja za člana sveta ANR. Za izvedbo javnega natečaja se smiselno uporabljajo določbe zakona, ki ureja javne uslužbence. Od drugih članov morata imeti vsaj dva dovoljenje za opravljanje nalog pooblaščenega revizorja.

Kandidati, ki se bodo prijavili, morajo izpolnjevati pogoje iz prvega odstavka 20. člena in prvega odstavka 21. člena ZRev-2.

Za člana strokovnega sveta ANR je lahko imenovana oseba z ugledom neodvisnega strokovnjaka, ki:

* ima najmanj izobrazbo ekonomske ali pravne smeri, pridobljeno po študijskem programu druge stopnje, oziroma izobrazbo ekonomske ali pravne smeri, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven,
* je najmanj osem let opravljala delo na teoretičnih ali praktičnih področjih računovodstva, revidiranja, financ ali prava,
* ni zaposlena v Inštitutu za revizijo (v nadaljevanju: Inštitut) in ni član katerega koli organa Inštituta,
* vsaj tri leta pred imenovanjem ni izvajala revidiranja, ni imela volilnih pravic v revizijskem podjetju, ni bila članica upravnega ali poslovodnega telesa revizijskega podjetja in ni bila zaposlena v revizijskem podjetju ali kako drugače povezana z njim,
* ni pravnomočno obsojena za kaznivo dejanje zoper premoženje oziroma gospodarstvo ali kateri je bila kazen izbrisana iz kazenskih evidenc.

Opravljanje nalog oziroma položaj člana strokovnega sveta ni združljiva:

* z opravljanjem nalog člana v organih vodenja in nadzora revizijskih družb,
* s funkcijo v organih političnih strank, državnih organih, organih lokalnih skupnosti,
* z opravljanjem drugega dela ali dejavnosti, ki bi lahko vplivalo na neodvisnost ANR ali bi lahko bilo v nasprotju z interesi ANR.

Ne glede na 1. točko prvega odstavka 21. člena ZRev-2 je lahko član strokovnega sveta ANR član sveta v drugih organih za nadzor po zakonih, ki urejajo varstvo konkurence, bančništvo, zavarovalništvo, trg finančnih instrumentov ter investicijske sklade in družbe za upravljanje.

V primeru naknadnega nastopa nezdružljivosti med trajanjem funkcije mora oseba iz prvega odstavka 21. člena ZRev-2 o tem obvestiti ministra, pristojnega za finance, in strokovni svet ANR. Obvestilo se šteje kot odstopna izjava iz 1. točke 22. člena ZRev-2.

Član strokovnega sveta svoj položaj uskladi z določbami prvega odstavka 21. člena ZRev-2 pred začetkom opravljanja funkcije, vendar najkasneje v treh mesecih od imenovanja, v nasprotnem primeru mu mandat preneha.

Na podlagi četrtega odstavka 25.člena Zrev-2 strokovni svet opravlja naslednje naloge:

* odloča o soglasjih, ukrepih nadzora in drugih posamičnih zadevah, o katerih v skladu z zakonom odloča ANR, če v ZRev-2 ali v drugem zakonu ni določeno drugače;
* sprejema predpise, kadar zakon določa, da tak akt sprejme ANR;
* sprejema poslovnik ANR;
* sprejema letni načrt dela ANR s finančnim načrtom;
* sprejema letno poročilo ANR;
* sprejema obdobna poročila o delu ANR in strategije;
* daje načelna mnenja k posameznim zadevam, o katerih odloča direktor ANR;
* obravnava splošna vprašanja glede kakovosti revidiranja;
* proučuje pobude drugih nadzornih organov in zainteresiranih oseb za izboljšanje in razvoj kakovosti računovodskega poročanja in revidiranja;
* obravnava druga strokovna vprašanja s področja pristojnosti dela ANR.

Prijava kandidata mora vsebovati:

* v celoti izpolnjen Europass življenjepis (dostopen na spletni strani <http://europass.cedefop.europa.eu/sl/documents/curriculum-vitae/templates-instructions>);
* dokazilo kandidata o izpolnjevanju pogojev glede zahtevane stopnje izobrazbe, iz katere mora biti razvidna stopnja in smer izobrazbe, datum (dan, mesec in leto) zaključka izobraževanja ter ustanova, na kateri je bila izobrazba pridobljena;
* izjave predhodnih delodajalcev oziroma trenutnega delodajalca, ki potrjujejo osem let opravljanja dela na teoretičnih ali praktičnih področjih računovodstva, revidiranja, financ ali prava;
* pisno izjavo kandidata, v kateri izjavlja da ni pravnomočno obsojen za kaznivo dejanje zoper premoženje oziroma gospodarstvo ali kateri je bila kazen izbrisana iz kazenskih evidenc;
* kopijo dovoljenja za opravljanje nalog pooblaščenega revizorja, če ga ima;
* soglasje, da za namen tega natečajnega postopka dovoljuje, da Ministrstvo za finance pridobi podatke iz 2. in 4. alineje iz uradnih evidenc. V primeru da kandidat z vpogledom iz uradnih evidenc ne soglaša, bo moral sam predložiti ustrezna dokazila;
* pisno izjavo kandidata, da ne opravlja nobene funkcije, kot je določeno v 3. in 4. točki prvega odstavka 20. člena ZRev-2 in v prvem odstavku 21. člena ZRev-2;
* pisno izjavo kandidata s katero izrecno dovoljuje obdelavo in uporabo njegovih osebnih podatkov, izključno z namenom in v zvezi s postopkom imenovanja.

Izbiro kandidata bo Ministrstvo za finance opravilo v izbirnem postopku, v katerem bo presojalo usposobljenost kandidatov za opravljanje nalog strokovnega sveta ANR. Izbran bo kandidat, ki se bo v izbirnem postopku izkazal kot najprimernejši.

Člane strokovnega sveta ANR imenuje Vlada RS na predlog ministra, pristojnega za finance. Imenujejo se za šest let in so lahko ponovno imenovani.

Kandidate vabimo, da pošljejo pisne prijave v **30 dneh** po objavi, na naslov: Ministrstvo za finance, Direktorat za finančni sistem, p.p. 644, 1001 Ljubljana z označbo “ za javni natečaj št. \_\_\_\_\_\_\_\_ za člana strokovnega sveta ANR" ali na elektronski naslov: gp.mf@gov.si, pri čemer veljavnost prijave ni pogojena z elektronskim podpisom.

Za dodatne informacije o izvedbi javnega natečaja se obrnite na mag. Nejko Štibernik, tel: +386 1 369 6602 oziroma nejka.stibernik@gov.si .

Kandidati bodo obveščeni o izbiri. Kandidat, ki se bo prijavil na javni natečaj, pa ne bo izbran, zoper odločitev o izbiri ne more vložiti pritožbe. Dovoljen je upravni spor, ki ne zadrži imenovanja članov strokovnega sveta ANR. Upravni spor se sproži s tožbo v roku 30 dni od vročitve obvestila o izbiri. Tožba se vloži pri Upravnem sodišču Republike Slovenije, Fajfarjeva ulica 33, Ljubljana, in sicer neposredno pri tem sodišču ali pa se pošlje po pošti.

Kandidati pod kazensko in materialno odgovornostjo odgovarjajo za pravilnost navedb v vlogi.

Uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

 Klemen Boštjančič

 minister